Minister gee opdrag dat Prasa-lokomotief se ontsporing ondersoek wordDie lokomotief wat ontspoor het. Foto: ER24 Dipuo Peters, minister van vervoer, het opdrag gegee dat die Nasionale Reguleerder vir Spoorwegveiligheid (RSR) en die Passasierspooragentskap van Suid-Afrika (Prasa) nou saamwerk om vas te stel hoekom een van die omstrede nuwe Afro4000-lokomotiewe laat Dinsdagaand ontspoor het. Peters het in ŉ verklaring haar skok en kommer oor die voorval uitgespreek en gesê RSR en Prasa moet spoedig vasstel wat tot die ontsporing van die Shosholoza Meyl-trein met 101 mense aan boord naby Modderrivier, sowat 35 km buite Kimberley, gelei het. Sy het bevestig dat die trein deur ŉ Afro4000-lokomotief getrek is. ŉ Storm het in Julie oor dié nuwe peperduur lokomotiewe losgebars nadat berig is dat 13 ingevoerde nuwe diesellokomotiewe, waarvoor Prasa R600 miljoen opgedok het, nie aan al die beheerstandaarde en -maatreëls voldoen nie. Die lokomotiewe is glo ingevoer ondanks uitdruklike waarskuwings dat dit nie gepas is vir plaaslike spoorlyne nie. Prasa het die nuwe diesellokomotiewe in ontvangs geneem ondanks waarskuwings dat dit te hoog is vir die langafstandroetes waarvoor hulle bestem is. Maroela Media het Woensdag berig die ontsporing het omstreeks 23:30 plaasgevind. Daar is aanvanklik berig dat 12 mense tussen geringe en matige beserings opgedoen het, maar nuwe inligting dui daarop dat 60 mense onder meer behandeling vir skok moes ontvang. Almal is glo reeds uit die hospitaal ontslaan. Mtura Swartz, uitvoerende hoof van hooflynpassasiersdienste vir die Shosholoza Meyl, het aan Maroela Media gesê die ongeluk hou moontlik nie verband met die nuwe lokomotief nie. Hy het gesê ŉ ondersoek is by die ongelukstoneel uitgevoer en die voorlopige bevindinge dui daarop dat die ontsporing moontlik veroorsaak is deur onderhoudwerk wat tans deur Transnet aan die spoorlyn gedoen word. “Die treindrywer is nie omtrent dié werk ingelig nie. Hy het nie te vinnig gery nie. Hy het die normale spoed gevolg. As hy egter ingelig is omtrent die konstruksiewerk, sou hy spoed verminder het tot ŉ veiliger spoedgrens vir die betrokke gebied,” het Swartz gesê. Hy het verduidelik dat enige lokomotief in dié omstandighede moontlik probleme kon ervaar. Hy het ook gesê Transnet het Prasa toestemming gegee om die nuwe lokomotief op die spoornetwerk te gebruik. Lees hier hoe ŉ Maroela Media-leser wat tydens die voorval ’n passasier van die trein was, dit ervaar het.